
Alexandriai Teodóra szentéletű anyánk és Szent Autonomosz vértanú emléke.
A csütörtök esti alkonyati zsolozsmán
„Uram, tehozzád...” után
4. hang. Minta: Mint a vértanúk...
Asszonyi testben, de férfi ruhában * bátran vívtad meg életed küzdelmét, * férfiak között éltél, * és a szenvedélyeket féken tartottad, * az élvezetvágyat önsanyargatással és állhatatos imádsággal, * Isten felé tartó szent és szakadatlan törekvéssel *’ teljesen megzaboláztad, Teodóra.
A lenyugvó nap nem talált téged bűnben, * mert megismert téged a szívek vizsgálója, * a soha le nem hunyó Úr, ki a titkokat is látja, * lelked szemét megvilágosította a bűnbánat világosságával, * ettől kezdve igyekeztél őt szolgálni * állhatatos önmegtagadással *’ és az erények tökéletes gyakorlásával.
A sátáni agyafúrtságot mindig felismerted, * a gyermeket, kit nem te szültél, szeretted, * fölnevelted szülői szeretettel, * az emberek gyalázkodását s a valóban elviselhetetlen büntetést * jámbor lelkülettel eltűrted, * ó, dicsőséges Teodóra, *’ ezért ünnepeljük szent emlékedet.
Erényekkel tündököltél, * jámborsággal ékeskedtél, * Isten főpapjaként éltél, * teljes fényű napként jártad a világot, * a hit tanítását elhintetted, * az eltévelyedést nyelved sarlójával gyökeresen kiirtottad, * istenhordozó főpap, *’ Autonomosz, nagy hithirdető!
Kiállottál a szenvedéssel teli küzdőtérre, * a férfias küzdelmek helyére, * a sebek és a halál elébe. * Kőzáporral sírhalmot emeltek föléd, Autonomosz,* azt is lépcsőfoknak és létrának használtad, * és rajta győzelmi koszorúval Istenhez érkeztél, * a testnélküliek seregébe kerültél *’ és a világért esedezel. 
Köntösödet vértanú-véredben, a Szentlélek kegyelmével * tündöklővé tetted * s bementél lelkileg az égi szentélybe, * hová előkövetünk, Jézus bevonult. * Istentől győzelmi koszorút nyertél * mindazokkal, akik tiszteletreméltó vérük ontásával *’ fejezték be életüket, ó Autonomosz.
Dicsőség... most és... 6. hang
Habár Isten akaratából magtalan asszonyok jeles férfiakat szültek, * de valamennyi szülöttet, * Istennek tetszőleg, Mária hasonlíthatatlanul felülmúlta, * mert magtalan anyától származván, * testileg a mindenség Istenét szülte, * magtalan méhből, természetfölötti módon. * Ő az Anyja Isten egyszülött Fiának, * aki által sértetlenül őriztetett meg, * és aki bölcsessége szerint mindeneket bölcsen intézvén *’ az emberiségnek üdvösséget szerzett.

Előverses sztihirák
1. hang. Minta: A mennyei rendeknek...
Joákim és Anna ünneplik * a mi üdvösségünk kezdetének születését, * az egyetlen Istenszülőt. * Ünnepeljünk ma velük együtt mi is, * boldognak hirdetvén a tisztaságos Szüzet, *’ ama Jessze törzsének sarjadékát!
Elővers: Halljad, leányzó, és lássad, és hajtsd ide füledet! 
Az Isten hajlékául kiválasztott hajadon, * a tisztaságos Istenszülő, * a próféták dicsérete, Dávid leánya, * Joákimtól és a tiszta szívű Annától ma megszületik, * hogy Ádámnak reánk szállott kárhozatát *’ az ő szülése által elhárítsa.
Elővers: A nép gazdagjai ajándékokkal könyörögni fognak színed előtt.
A korábban terméketlen mező * a termékeny földet hozza világra, * s ki a meddő méhből szent gyümölcsöt termett, * tejjel táplálja azt! * Milyen félelmetes csoda! * A mi életünk Táplálója, * ki a mennyei kenyeret hordozza majd méhében, *’ anyai emlőn tejjel táplálkozik. 
Dicsőség... most és... 8. hang 
Ma ünnepünk e fényes napján * zengedezzünk szellemi harsonán, * mert Dávid nemzetségéből ma az Élet Anyja született nekünk, * a sötétség eloszlatója, * Ádám megújulása, Éva helyreállítója, * a romolhatatlanság Forrása, az enyészettől való megváltás, * aki által az isteni kegyelemből részesedtünk. * Gábriel arkangyallal kiáltsunk föl, ó hívek: * Örvendezz, kegyelembe fogadott, * az Úr van teveled, *’ aki általad adja nekünk az ő nagy irgalmát. 

.Tropár(ok)
4. hang 
A te születésed, Istenszülő Szűz, * örömet hirdetett az egész világnak, * mert belőled tündöklött fel az igazság Napja, Krisztus Istenünk, * ki eltörölvén az átkot, áldást hozott ránk, * és meghiúsítván a halált, *’ örök életet ajándékozott nekünk.
